b'\n_START_ARTICLE_\nKanja\n_START_SECTION_\nOpis\n_START_PARAGRAPH_\nKanja je najpogostej\xc5\xa1a ujeda v Srednji Evropi, zelo spremenljivih barvnih odtenkov. Po zgornji strani je temno rjave, po spodnji strani pa grahastih (rjavo-belih) odtenkov. Rep je po navadi gosto progast. V letu je vselej videti kompaktna, peruti so \xc5\xa1iroke, rep razmeroma kratek, \xc5\xa1irok in zaokro\xc5\xbeen, pogosto bolj ali manj razpet. Leti po\xc4\x8dasi in pogosto jadra na vzgorniku; ko lovi, pa se zelo hitro, pogosto navpi\xc4\x8dno za\xc5\xbeene proti plenu. Pri jadranju drsi z vodoravno iztegnjenimi perutmi, rahlo dvignjenimi nad horizontalo, in glavo potegnjeno med ramena. Zraste od 51 do 56 cm in ima razpon peruti med 117 in 137\xc2\xa0cm. Ogla\xc5\xa1a se z zna\xc4\x8dilnim predirnim zvokom, ki je podoben ma\xc4\x8djemu mijavkanju.\n_START_SECTION_\nRaz\xc5\xa1irjenost\n_START_PARAGRAPH_\nKanja je raz\xc5\xa1irjena od Kapverdskih otokov, Azorskih in Kanarskih otokov prek vse Evrope in Azije do Japonske, Himalaje in zahodne Kitajske. \xc5\xbdivi v listnatih, me\xc5\xa1anih in iglastih gozdovih, lovi pa na odprtem in se hrani predvsem z manj\xc5\xa1imi glodavci, pa tudi s pticami, ku\xc5\xa1\xc4\x8darji, \xc5\xbeabami in raznimi \xc5\xbeu\xc5\xbeelkami._NEWLINE_Gnezdi aprila in maja v gnezdih v kro\xc5\xa1njah dreves, kjer ima eno leglo na leto.'